KTC ลบเกือบ 4% โบรกฯชี้ราคาหุ้นปรับตัวขึ้นเกินมูลค่าพื้นฐาน-สูงกว่าอุตสาหกรรม
KTC ลบเกือบ 4% โบรกฯชี้ราคาหุ้นปรับตัวขึ้นเกินมูลค่าพื้นฐาน-สูงกว่าอุตสาหกรรม โดย ณ เวลา 15.33 น. อยู่ที่ระดับ 307.00 บาท ลบ 12.00 บาท หรือ 3.76% ด้วยมูลค่าซื้อขาย 973.52 ล้านบาท
12 เม.ย. 2561

ผู้สื่อข่าวรายงานว่า บริษัท บัตรกรุงไทย จำกัด (มหาชน) หรือ KTC ณ เวลา 15.33 น. อยู่ที่ระดับ 307.00 บาท ลบ 12.00 บาท หรือ 3.76% ด้วยมูลค่าซื้อขาย 973.52 ล้านบาท คาดนักลงทุนขายทำกำไรหลังหุ้นขึ้นแรงต่อเนื่อง

บล.เคทีบี (ประเทศไทย) ระบุในบทวิเคราะห์ว่า คาดกำไรสุทธิ ไตรมาส1/61 ที่ 933 ล้านบาท ขยายตัว 27.4%YoY โดยได้รับแรงหนุนของยอดใช้จ่ายผ่านบัตรเดือน ม.ค.-ก.พ. 2018 ที่ผ่านมาเพิ่มขึ้น 8.9%  และการปรับลดของอัตราดอกเบี้ยจ่ายที่คาดว่าอยู่ที่ 3.13%
อย่างไรก็ตามกำไรสุทธินี้จะอ่อนตัวที่ 0.6%QoQ แม้เรามองว่าบริษัทจะลดการตั้งสำรอง 4.5% แต่จากยอดใช้จ่ายในเดือน ก.พ. 2018 ที่อ่อนตัวเทียบกับ ธ.ค. 2017 ที่ 24% ตามฤดูกาล ส่งผลให้คาดว่าสินเชื่อของบริษัท ณ ไตรมาส1/61 จะย่อตัวที่ 6%คงประมาณการกำไรสุทธิปี 2018 ที่ 4.0 พันล้านบาท (+23%) จากการขยายสินเชื่อก่อนหักหนี้สงสัยจะสูญรวม 12% และการเข้าสู่สังคม Cashless ที่คาดว่าช่วยเพิ่มการใช้จ่ายผ่านบัตรมากขึ้น
นอกจากนี้บริษัทจะมี Credit Cost ลดลงเป็น 7.7% จากการที่บริษัทมีการตั้งสำรองที่สูง โดยคิดเป็นสำรองต่อสินเชื่อรวมอยู่ที่ 7.7% อย่างไรก็ตามจากราคาหุ้นที่ปรับตัวเพิ่มขึ้นในช่วงที่ผ่านมา มองว่าราคาหุ้นได้เต็มมูลค่าพื้นฐาน และสูงกว่าอุตสาหกรรม แต่หากเปรียบเทียบกับอุตสาหกรรมเราพบว่า KTC มีความเสี่ยงจากการควบคุมในอนาคตที่ต่ำกว่า และมีโอกาสในการขยายตัวในอนาคตที่สูง จึงคงคำแนะนำ “ถือ” ที่ราคาเป้าหมายเดิม 285.00 บาท (อิง PBV 4.9x) หรือคิดเป็นราคาเป้าหมายปี 2019 ที่ 335.00 บาท